奉酬陳端中明府長韻
作者：張元幹
朝代：宋

paragraphs: 往在識公日，我與兒曹俱。
八齡初問字，雙鉤略摹朱。
知爲太學生，夙仰君子儒。
契闊三十載，邂逅天一隅。
追數半鬼錄，宰上空美楰。
所存復陸沉，隙中驚過駒。
長者類太丘，祖風如魏謩。
兵火已無屋，蓬蒿仍不鋤。
善藏武城刀，息駕王喬鳧。
功名有要路，矢石思捐軀。
常揮鐵如意，欲碎玉唾壺。
書生無浪語，天驕今既誅。
下如鴟夷子，扁舟歸五湖。
安用金谷園，墜樓煩綠珠。
相國起刀筆，將軍拔屠沽。
但封寢丘地，莫料秦王鬚。
隱居九畹蘭，活計千木奴。
客至徑設醴，詩來或操觚。
遊戲百家衣，劇談五雜俎。
涉世雖歷落，安命良支梧。